KIRJALLINEN KYSYMYS E-3676/01

esittäjä(t): Alexandros Alavanos (GUE/NGL) komissiolle

(17. tammikuuta 2002)

Aihe: Kiertotie Thermin Pirgoin alueella Lesvos-saarella

Lesvos-saarella Thermin Pirgoin maaseutualueella on avattu uusi kiertotie, joka yhdistyy vanhaan tiehen valtavan suuren liittymän kautta, lukuisten, alkuperäiseen suunnitelmaan improvisoiden tehtyjen muutosten tuloksena. Liittymän ja tien rakentamiseen on liittynyt valtavia kaivaustöitä maaperän tasolla ja tuhansia kuorma-autolasteja maata on kuljetettu pois, jonka jälkeen muuta maata on tuotu kaukaisilta alueilta aivan samojen kuoppien täyttämiseen. Lisäksi liittymä ja tie on nostettu jopa 1,60 metrin korkeudelle alueen maanpinnasta ja myös sen vanhan tien tasosta, johon kiertotie littyy ja jonka jatkeen se muodostaa, ja näin on jouduttu rakentamaan seinämät, jotka nekin on täytetty kalliilla kuljetuksilla paikalle tuodulla uudella maalla. Rakennelma näyttää tietenkin linnoituksen muurilta, ja se on paikallisen väestön pilan ja paheksunnan kohteena. Koska näin on myös tuhottu luonnon- ja asuinympäristö sekä historiallinen ympäristö yleensä, rakennelma vaikuttaa täysin omavaltaiselta ja ajattelemattomalta.

Kun otetaan huomioon, että näitä hankkeita rahoitetaan yhteisön tukikehyksestä, kysyn komissiolta:

1. Onko alueella todellisia tieyhteyksien tarpeita, joiden pohjalta näiden hankkeiden aiheuttamat suunnattomat menot ovat perusteltuja?

2. Onko alkuperäisten suunnitelmien muutokset sekä (todennäköisesti omavaltaiset) poikkeamiset näistä suunnitelmista tarkastettu ja hyväksytty?

3. Onko lopullinen ympäristövaikutusten arviointi, johon sisältyy arvio valaistuksesta ja sadevesien virtaamisesta tämän linnoitusmuuria muistuttavan tien rakentamisen jälkeen, luovutettu?

4. Onko komissiolle tiedotettu kansallisen ja yhteisön lainsäädännön noudattamisesta hankeen aloittamisesta sen valmistumiseen asti?

5. Aiotaanko hankkeet tarkastaa, ja nimenomaan paikan päällä, ennen niiden luovuttamista?

Michel Barnierin komission puolesta antama vastaus

(12. maaliskuuta 2002)

Euroopan aluekehitysrahasto osallistui arvoisan parlamentin jäsenen mainitseman hankkeen rahoitukseen Interreg-yhteisöaloitteen puitteissa ohjelmakaudella 19941999.

Kreikan viranomaisilta on saatu seuraavat tiedot:

1. Hanke-ehdotus, johon sisältyivät sen koko, kustannukset ja tiedot Kreikan viranomaisten kaikkia tarvittavia tutkimuksia (kuten ympäristövaikutusten arviointia ja hyväksyttyjen ympäristönäkökohtien arviointia) koskevista hyväksynnöistä, toimitettiin menettelystä annettujen sääntöjen mukaisesti yhteisöaloitteen seurantakomitealle.

Seurantakomitea tarkasteli mm. hankkeen kustannuksia ja hankkeen kohteena olevan alueen kehittämistarpeita ja hyväksyi ehdotuksen virallisesti ensimmäisessä kokouksessaan 8. joulukuuta 1995. Talousarvioksi hyväksyttiin tuolloin 5 664 miljoonaa euroa. Kolmannessa kokouksessaan 15. syyskuuta 1999 seurantakomitea kuultuaan asianmukaisesti eri tahoja ja tarkasteltuaan kaikkia näkökohtia ja hanketta tukevia asiakirjoja hyväksyi ehdotuksen lopulliseksi talousarvioksi 7 769 miljoonaa euroa. Hankkeen kokoa ei pienennetty. Yhteisön rahoitusosuus hankkeen kokonaiskustannuksista on 75 prosenttia.

2. Kreikan viranomaiset tekivät koko joukon tarkastuksia julkisia rakennusurakoita koskevan Kreikan lainsäädännön mukaisesti.

3. Komissio ei tarkastele ympäristötutkimuksia ja ympäristönäkökohtia kuin erityistapauksissa (eli jos on esitetty valitus). Tässä nimenomaisessa tapauksessa ei ole näin ollen tarkasteltu ympäristötutkimuksen yksityiskohtia eikä täydentävää ympäristötutkimusta ole toimitettu. Mikäli saadaan näyttöä siitä, että hanke ei vastaa ympäristösääntöjä tai hankkeen laajentuessa ympäristöä ei suojella riittävästi, komissio saattaa tarkastella tapausta yksityiskohtaisemmin.

4. Komissio oli jäsenenä yhteisöaloitteen seurantakomiteassa ja osallistui sen työskentelyyn. Se sai virallisten kokousten aikana tietoa hankkeiden toteutuksen edistymisestä. Näiden tietojen mukaan hankkeen valmistelussa ja toteutuksessa noudatettiin yhteisön ja jäsenvaltion lainsäädäntöä.

5. Hankkeen lopullista luovuttamista edeltävät tarkastukset kuuluvat jäsenvaltioiden viranomaisten toimivaltaan ja vastuulle. Yhteisö toteuttaa yhteisrahoitettujen hankkeiden rahoitustarkastukset ja paikan päällä tehtävät tarkastukset rakennerahastoasetuksissa(1) säädettyjen menettelyjen mukaisesti.

(1) Asetuksen (ETY) N:o 2052/88 soveltamisesta rakennerahastojen toiminnan yhteensovittamisen osalta toisaalta keskenään ja toisaalta Euroopan investointipankin toiminnan ja muiden rahoitusvälineiden kanssa annetun asetuksen (ETY) N:o 4253/88 muuttamisesta 20. heinäkuuta 1993 annettu neuvoston asetus (ETY) N:o 2082/93, EYVL L 193, 31.7.1993; asetuksen (ETY) N:o 2052/88 soveltamisesta annetun asetuksen (ETY) N:o 4254/88 muuttamisesta Euroopan aluekehitysrahaston osalta 20. heinäkuuta 1993 annettu neuvoston asetus (ETY) N:o 2083/93, EYVL L 193, 31.7.1993.